***Et ældre eksamenssæt***

**Prøveeksamen: Identitet og sociale mønstre**

Spørgsmål:

1. Redegør for begreberne social arv, mønsterbryder og Bourdieus teori om habitus og kapitaler.
2. Undersøg ud fra bilag 1 og 2 hvordan den sociale arv kommer til udtryk i det danske samfund.
3. Diskuter hvilke årsager der er til den sociale arv, og hvad samfundet fremadrettet kan gøre for at hjælpe børn og unge med at bryde den negative sociale arv.

Bilagsmaterialet indeholder:

1. *Riges børn får stadig bedst uddannelse*, (uddrag), Sine Schack Vestergaard, JydskeVestkysten, 15. maj 2017
2. *Fattigdom og forældrenes jobsituation har stor betydning for børns chancer*

(udvalgte figurer fra rapporten), Arbejdernes Erhvervsråd, 14. april 2017

Bilag 1:

Riges børn får stadig bedst uddannelse (uddrag)

Sine Schack Vestergaard, JydskeVestkysten,15. maj 2017

*Det er stadig de veluddannedes børn, der flokkes på de lange videregående uddannelser. Ulighed i uddannelse er svær at komme til livs.*

UDDANNELSE: Trods noget nær 50 års politisk ønske om at give alle lige adgang til uddannelse, er der fortsat stor social slagside, når man opgør, hvem der i praksis har gavn af det skattefinansierede danske uddannelsessystem. Det viser en omfattende undersøgelse af uligheden i Danmark, der er offentliggjort i denne uge. Mens den økonomiske ulighed ikke er stor, så kan forskerne se en stor og vedvarende ulighed, når det kommer til uddannelse.

Tallene i undersøgelsen taler et tydeligt sprog: Overklassens børn får i gennemsnit 8,5 i matematikkarakter, når de forlader folkeskolen. Underklassens børn scorer 4,6.

92 procent af de 25-årige, hvis forældre tjener over 900.000, har fuldført en ungdomsuddannelse.

Mens det kun gælder 55 procent af de unge, hvis forældre tjener under 300.000 kroner.

40 procent af de unge fra overklassen og den højere middelklasse er i gang med en lang videregående uddannelse. Mens det kun gælder syv procent af de unge fra underklassen.

Niels Ploug, der er afdelingsdirektør i Danmarks Statistik og uddannet økonom, står i spidsen for undersøgelsen.

**Social skævhed**

Han fortæller, at der stadig er en betydelig social skævhed, selvom en større del af de unge tager en uddannelse efter grundskolen. -Konsekvensen af ikke at have en uddannelse er, at ens arbejdsmarkedsforløb bliver mere ustabilt, forklarer han. -Jeg siger ikke, at man ikke kan klare sig på det danske arbejdsmarked uden at have en uddannelse. Men statistisk set får man altså flere ledighedsperioder undervejs. Og dermed mindre stabil beskæftigelse.

Uuddannelse får typisk også fysisk hårdere og mere nedslidende job. Dermed er de i større risiko for at ende på førtidspension. -Der er en meget klar sammenhæng mellem ens evne til at være selvforsørgende og så ens uddannelsesniveau, fastslår Niels Ploug. Når det stadig i 2017 er sådan, at der er markant bedre chance for at få en kompetencegivende uddannelse, hvis ens forældre er veluddannede, så skyldes det ikke manglende politisk opmærksomhed, understreger Ploug.

Det handler snarere om, at politikerne ikke har fundet ud af, hvad der skal til for at skabe lighed i uddannelse. (…)

De seneste år er der imidlertid kommet ny viden, om hvad der virker. Og det er det, politikere og eksperter kalder tidlig indsats. Altså at der sættes fokus på børns sprog og andre færdigheder allerede i tre-fire-års alderen. -Der er kommet en forståelse for, at det kunne være, at vi skulle sætte ind før. Frem for først at slukke ildebranden, når børnene går i grundskole, siger Anni Matthiesen. Anni Matthiesen fremhæver et forslag fra regeringen om at øremærke flere penge til daginstitutioner, der har mange børn fra svage familier.

Bilag 2:

”Fattigdom og forældrenes jobsituation har stor betydning for børns chancer”

Arbejdernes Erhvervsråd, 14. april 2017 (udvalgte figurer fra rapporten)





Kilde: AE på baggrund af Danmarks Stastistiks registerdata